જવાબદાર વ્યક્તિ હોવાને લીધે ઈવાન લોક ઘણું સહન કરે છે. પણ તે પોતાનો સ્વભાવ નથી છોડતો. તેના સારા સ્વભાવની કદર નાના માણસો તેનું કામ તેની ગેરહાજરીમાં રાત જાગીને પણ પરફેક્ટ રીતે કરવા કટિબદ્ધ થાય છે. પણ તેનો બોસ કે પત્ની તેને સમજવાનો પ્રયત્ન નથી કરતાં કે ન તો તેની પડખે ઊભા રહેતા. આ પરિસ્થિતિમાં ઈવાન શાંત ચિત્તે એક પછી એક ફોન કરતો સમસ્યાઓ ઓછી કરવાનો પ્રયત્ન કરે છે. એમાં એક ફોન તેના દીકરાનો ય છે. તેનો કિશોરવયનો દીકરો પામી ગયો છે કે તેના પિતા કોઈ તકલીફમાં છે અને માતા તેમનાથી નારાજ છે. એ ફક્ત એટલું જ કહે છે કે પપ્પા તમને ગમતી ફુટબોલ મેચ મેં રેકોર્ડ કરી રાખી છે. તમે જ્યારે સવારે ઘરે આવશો ત્યારે આપણે એ મેચ બધા સાથે બેસીને જોઈશું. જાણે એવી જ રીતે કે તેનું પરિણામ આપણે જાણતાં જ નથી. સાથે મમ્મીએ બનાવેલો નાસ્તો અને તમને ગમતો બીયર પણ હશે. બસ તે વખતે પહેલીવાર ઈવાનની આંખમાંથી ઝળઝળિયાં વહેવા લાગે છે. તેમાં સુખ અને દુખ બન્ને ભાવ જોઈ શકાય છે.